Broj: 711-I-1301-M-88/19-04-18

Zagreb, 14. lipnja 2019.g.

**Povjerenstvo za odlučivanje o sukobu interesa** (u daljnjem tekstu: Povjerenstvo), u sastavu Nataše Novaković kao predsjednice Povjerenstva te Davorina Ivanjeka, Tončice Božić, Aleksandre Jozić-Ileković i Tatijane Vučetić kao članova Povjerenstva, na temelju članka 30. stavak 1. podstavka 2. Zakona o sprječavanju sukoba interesa („Narodne novine“ broj 26/11., 12/12., 126/12., 48/13. i 57/15., u daljnjem tekstu: ZSSI), **na zahtjev dužnosnika Ivana Šmita, općinskog načelnika Općine Nova Kapela,** za davanjem mišljenja Povjerenstva**,** na 53. sjednici, održanoj dana 14. lipnja 2019.g., daje sljedeće:

**MIŠLJENJE**

1. **Sukladno odredbama ZSSI-a, osoba kojoj je dužnosnik Ivan Šmit, općinski načelnik Općine Nova Kapela, vjenčani kum, mogla je osobno sudjelovati u javnom natječaju za prijam u službu u Jedinstveni upravni odjel Općine Nova Kapela, za mjesto višeg stručnog suradnika za pripremu i vođenje projekata za javnu nabavu te nema zapreke da, kao jedini prijavljeni kandidat, ukoliko ispunjava sve uvjete natječaja, bude primljen u službu na navedenom mjestu na temelju rješenja koje donosi pročelnik Jedinstvenog upravnog odjela, s obzirom da se dužnosnik nakon prijave istog kandidata izuzeo iz daljnjeg sudjelovanja u predmetnom javnom natječaju.**
2. **U cilju učinkovitog izbjegavanja sukoba interesa, očuvanja integriteta i vjerodostojnosti dužnosnika te otklanjanja svake sumnje da je položaj dužnosnika na bilo koji način iskoristio radi ostvarivanja privatnih interesa povezane osobe, upućuje se dužnosnik da o eventualnom prijemu osobe, kojoj je vjenčani kum, u službu u upravnom tijelu Općine Nova Kapela, obavijesti Općinsko vijeće te javnost putem službene mrežne stranice Općine te da se, u slučaju potrebe donošenja odluka ili provođenja radnji iz djelokruga općinskog načelnika, a koje utječu na radni status i materijalna prava njegova kuma, izuzme od takvih odluka i radnji te iste povjeri svojem zamjeniku.**

Obrazloženje

Zahtjev za davanjem mišljenja Povjerenstva podnio je dužnosnik Ivan Šmit, općinski načelnik Općine Nova Kapela. U knjigama ulazne pošte zahtjev je zaprimljen pod brojem 711-U-2153-M-88/19-01-4, dana 24. svibnja 2019.g., povodom kojeg se vodi predmet broj: M-88/19.

Člankom 3. stavkom 1. točkom 43. ZSSI-a propisano je da su općinski načelnici i njihovi zamjenici dužnosnici u smislu navedenog Zakona. Uvidom u Registar dužnosnika utvrđeno je da je Ivan Šmit stupio na dužnost općinskog načelnika Općine Nova Kapela u mandatu 2017.-2021. 29. svibnja 2017.g., kao i da je istu dužnost obnašao i u mandatu 2013.-2017.

Stoga je Ivan Šmit, povodom obnašanja navedene dužnosti, obvezan postupati sukladno odredbama ZSSI-a.

Člankom 6. stavkom 1. i stavkom 2. ZSSI-a propisano je da su dužnosnici dužni u slučaju dvojbe li je neko ponašanje u skladu s načelima javnih dužnosti zatražiti mišljenje Povjerenstva, koje je potom dužno dati obrazloženo mišljenje u roku od 15 dana od dana primitka zahtjeva. Ukoliko je za utemeljeno mišljenje potrebno pribaviti daljnje podatke od dužnosnika ili drugih tijela javne vlasti, navedeni rok se produljuje.

Dužnosnik u predmetnom zahtjevu navodi da je Općina Nova Kapela objavila dana 8. travnja 2019. javni natječaj za prijem u službu Višeg stručnog suradnika za pripremu i vođenje projekata i javnu nabavu - 1 izvršitelja na neodređeno vrijeme u Jedinstveni upravni odjel Općine Nova Kapela. Navodi da se na javni natječaj za ovo mjesto prijavio jedan kandidat koji udovoljava formalnim uvjetima natječaja, ali da je isti kandidat osoba koja je usko povezana s dužnosnikom s obzirom da je dužnosnik tome kandidatu vjenčani kum. Dužnosnik navodi da se stoga, nakon saznanja da se navedeni kandidat prijavio, izuzeo od svakog sudjelovanja u provođenju natječaja iako se isti kandidat jedini prijavio za navedeno službeničko mjesto, a kako bi otklonio svake sumnje da sam se koristio dužnost općinskog načelnika za probitak povezane osobe. Dužnosnik ukazuje da, sukladno Zakonu o službenicima i namještenicima u lokalnoj i područnoj (regionalnoj) samoupravi („Narodne novine“ br. 86/08, 61/11, 04/18) natječaj za službenike raspisuje pročelnik upravnog tijela, a provodi ga povjerenstvo koje imenuje pročelnik. Navodi da je, nakon prethodne provjere znanja i sposobnosti predmetnog kandidata, Povjerenstvo za provedbu natječaja utvrdilo rang listu kandidata prema ukupnom broju bodova, a prema kojoj je navedeni kandidat ostvario najmanje 50% bodova iz svakog dijela provjere znanja i sposobnosti, a temeljem kojeg pročelnik donosi rješenje o prijmu službu. Dužnosnik moli mišljenje Povjerenstva je li dopušten prijem navedenog kandidata u službu u Jedinstveni upravni odjel Općine Nova Kapela, imajući u vidu da dužnosnik ne donosi rješenje o prijmu u službu i da se osobno izuzeo od svakog sudjelovanja u provođenju predmetnog javnog natječaja.

Člankom 2. stavkom 1. ZSSI-a propisano je da u obnašanju javne dužnosti dužnosnici ne smiju svoj privatni interes stavljati iznad javnog interesa, a stavkom 2. istog članka Zakona propisano je da sukob interesa postoji kada su privatni interesi dužnosnika u suprotnosti s javnim interesom, a posebice kada privatni interes dužnosnika utječe na njegovu nepristranost u obavljanju javne dužnosti ili se osnovano može smatrati da privatni interes dužnosnika utječe na njegovu nepristranost u obavljanju javne dužnosti ili privatni interes dužnosnika može utjecati na njegovu nepristranost u obavljanju javne dužnosti.

Člankom 5. stavkom 1. ZSSI-a propisano je da dužnosnici u obnašanju javnih dužnosti moraju postupati časno, pošteno, savjesno, odgovorno i nepristrano čuvajući vlastitu vjerodostojnost i dostojanstvo povjerene im dužnosti te povjerenje građana. Stavkom 2. istog članka propisano je da su dužnosnici osobno odgovorni za svoje djelovanje u obnašanju javnih dužnosti na koje su imenovani, odnosno izabrani. Člankom 5. stavkom 3. ZSSI-a propisano je da dužnosnici ne smiju koristiti javnu dužnost za osobni probitak ili probitak osobe koja je s njima povezana. Stavkom 4. istog članka propisano je da građani imaju pravo biti upoznati s ponašanjem dužnosnika kao javnih osoba, a koje su u vezi s obnašanjem njihove dužnosti. Pritom se ističe da se sukladno članku 4. stavku 5. ZSSI-a, za osobu kojoj je dužnosnik vjenčani kum, pogotovo imajući u vidu da dužnosnik u zahtjevu sam deklarira usku osobnu povezanost s tom osobom, opravdano može smatrati s dužnosnikom interesno povezanom osobom.

U vezi s konkretnom situacijom potrebno je ukazati na relevantne odredbe Zakonu o službenicima i namještenicima u lokalnoj i područnoj (regionalnoj) samoupravi („Narodne novine“ br. 86/08, 61/11, 04/18).

Člankom 8. toga Zakona propisano je da se postupak prijma u službu može se provesti samo u skladu s planom prijma u službu utvrđenim u skladu s odredbama ovoga Zakona, osim u slučaju potrebe prijma u službu na određeno vrijeme i popune radnog mjesta koje je ostalo upražnjeno nakon donošenja plana za tekuću godinu.

Sukladno članku 10. toga Zakona, plan prijma u službu priprema i predlaže pročelnik u skladu s prijedlogom proračuna jedinice za iduću godinu, a donosi ga općinski načelnik na temelju toga prijedloga. Odredbama članaka 12.-16. toga Zakona propisani su opći uvjeti i zapreke za prijem u službu.

Sukladno članku 17. u vezi s člankom 18. toga Zakona, prijam u službu na neodređeno vrijeme uvijek se provodi putem javnog natječaja. Sukladno članku 19. toga Zakona, javni natječaj za prijem u službu raspisuje pročelnik upravnog tijela, pri čemu za popunjavanje radnog mjesta moraju biti osigurana sredstva u proračunu lokalne jedinice. Javni natječaj, pored ostalog, mora sadržavati opće i posebne uvjete za prijam u službu i raspored na radno mjesto.

Sukladno članku 20. toga Zakona, javni natječaj provodi povjerenstvo koje imenuje pročelnik upravnog tijela, a koje povjerenstvo: utvrđuje koje su prijave na natječaj pravodobne i potpune; utvrđuje listu kandidata prijavljenih na natječaj koji ispunjavaju formalne uvjete propisane natječajem; kandidate s liste poziva na prethodnu provjeru znanja i sposobnosti; provodi postupak provjere znanja i sposobnosti te podnosi izvješće o provedenom postupku, uz koje prilaže rang-listu kandidata, s obzirom na rezultate provedene provjere znanja i sposobnosti.

Sukladno članku 23. toga Zakona, nakon prethodne provjere znanja i sposobnosti kandidata, povjerenstvo za provedbu natječaja utvrđuje rang-listu kandidata prema ukupnom broju ostvarenih bodova te izvješće o provedenom postupku i rang-listu kandidata dostavlja pročelniku upravnog tijela. Sukladno članku 24. odnosno 27. istog Zakona, za izabranog kandidata na temelju rang liste pročelnik upravnog odjela donosi rješenje o prijmu u službu, a po izvršnosti toga rješenja, donosi rješenje o rasporedu na radno mjesto.

Vezano uz predmetni javni natječaj, Povjerenstvo je izvršilo uvid u podatke dostupne na službenim mrežnim stranicama Općine Nova Kapela i u oglasni dio Narodnih novina.

Utvrđeno je da je pročelnica JUO Općine Nova Kapela dana 1. travnja 2019. raspisala javni natječaj (objavljen 5. travnja 2019. u Narodnim novinama, a 8. travnja 2019. na stranicama Općine), za prijem u službu na neodređeno vrijeme u Jedinstveni upravni odjel Općine Nova Kapela za jednog izvršitelja na mjestu višeg stručnog suradnika za pripremu i vođenje projekata i javnu nabavu (te za dva izvršitelja na mjestu komunalnog djelatnika – domara). Ovim natječajem utvrđeno je da kandidati moraju ispunjavati opće uvjete propisane Zakonom o službenicima i namještenicima u lokalnoj i područnoj (regionalnoj) samoupravi, a da kandidat za višeg stručnog suradnika mora ispunjavati i posebne uvjete i to: magistar struke ili stručni specijalist ekonomske struke; najmanje jedna godina radnog iskustva na odgovarajućim poslovima; poznavanje rada na računalu; završen specijalistički program izobrazbe u području javne nabave; položen državni stručni ispit. Natječajem je određeno i da će se za kandidate prijavljene na natječaj koji ispunjavaju formalne uvjete provest će se testiranje radi provjere znanja i sposobnosti bitnih za obavljanje poslova radnog mjesta za koje se primaju.

Nadalje, utvrđeno je da je dana 19. travnja 2019.g. pročelnica JUO Općine Nova Kapela donijela Odluku o imenovanju Povjerenstva za provedbu natječaja za prijem u službu višeg stručnog suradnika za pripremu i vođenje projekata i javnu nabavu - 1 izvršitelj i komunalnog djelatnika domara Općine Nova Kapela - 2 izvršitelja. Ovom odlukom imenovana su tri člana povjerenstva, od kojih je za predsjednika toga povjerenstva imenovan dužnosnik Ivan Šmit.

Povodom navedenih saznanja, Povjerenstvo je, radi utvrđenja svih relevantnih činjenica i davanja utemeljenog mišljenja, zatražilo dostavu određenih podatak i dokumentacije od JUO Općine Nova Kapela.

Dana 11. lipnja 2019.g. zaprimljeno je očitovanje pročelnice JUO Općine Nova Kapela KLASA: 022-05/19-04/10, URBROJ: 2178/20-01-19-3 s traženim podacima i dokumentacijom.

U očitovanju se navodi da je radno mjesto višeg stručnog suradnika za pripremu i vođenje projekata i javnu nabavu sistematizirano Pravilnikom o unutarnjem redu Jedinstvenog upravnog odjela Općine Nova Kapela (Službene novine Općine Nova Kapela br 2/19), donesenim po općinskom načelniku, na temelju prijedlog Jedinstvenog upravnog odjela, a zbog povećanog obima i složenosti poslova priprema i vođenja projekata. Nadalje, u očitovanju se navodi da je za navedeno radno mjesto u sklopu predmetnog javnog natječaja, 13. svibnja 2019. održano pisano testiranje kandidata radi provjere znanja i sposobnosti te da su rezultati testiranja utvrđeni od strane Povjerenstva za provedbu natječaja navodimo da je po Pozivu za prethodnu provjeru znanja i sposobnosti, nakon čega je održano i usmeno testiranje 17. svibnja 2019. godine.

Izvršen je uvid u dostavljenu dokumentaciju.

Utvrđeno je da je pročelnica JUO Općine Nova Kapela 4. veljače 2019. uputila općinskom načelniku prijedlog Pravilnika o unutarnjem redu JUO KLASA: 023-01/19-01/03, URBROJ: 2178/20-02-19-01. U tekstu popratnog dopisa prijedloga navodi se da je Općinsko vijeće Općine Nova Kapela na svojoj 12. sjednici donijelo Odluku o ustrojstvu i djelokrugu Jedinstvenog upravnog odjela Općine Nova Kapela temeljem koje je općinski načelnik dužan u roku od 30 dana od dana stupanja na snagu ove Odluke donijeti Pravilnik o unutarnjem redu Jedinstvenog upravnog odjela. Ujedno se navodi da je u JUO realna potreba da se intervenira u strukturu sistematiziranih radnih mjesta na način da se zbog složenosti poslova pripreme i vođenja projekta uvrsti radno mjesto Viši stručni suradnik za pripremu i vođenje projekata i javnu nabavu, s obzirom da Općina Nova Kapela sudjeluje i javlja se na velik broj javnih natječaja i javnih poziva, kako na nacionalnoj razini tako i EU projekta.

Utvrđeno je da je ……………….. podnio prijavu na predmetni javni natječaj Općine Nova Kapela za radno mjesto višeg stručnog suradnika za pripremu i vođenje projekata i javnu nabavu 9. travnja 2019. te da je istoj priložena dokumentacija za utvrđivanje ispunjavanja formalnih uvjeta natječaja.

Nadalje, izvršen je uvid u zapisnik sa sastanka Povjerenstva za provedbu natječaja za prijem u službu održanog 24. travnja 2019.g., na kojem sastanku je sudjelovao dužnosnik Ivan Šmit u svojstvu predsjednika povjerenstva. Na istom sastanku utvrđeno je da je za prijem u službu na radnom mjestu višeg stručnog suradnika za pripremu i vođenje projekata i javnu nabavu pristigla jedna prijava i to od …………………, dok je za radno mjesto domara pristiglo 5 prijava. Zapisnikom je utvrđeno da je za kandidata …………………. potrebno utvrditi ispunjava li sve formalne uvjete u pogledu dokaza o radnom iskustvu te da u tom smislu potrebno konzultirati mišljenje Ministarstva uprave.

Nadalje, izvršen je uvid u zapisnik sa sastanka Povjerenstva za provedbu natječaja za prijem u službu održanog 6. svibnja 2019.g., na kojem je sastanku ponovno sudjelovao dužnosnik Ivan Šmit u svojstvu predsjednika povjerenstva. Pod točkom 1 dnevnog reda utvrđeno je ocjenjivanje kandidata za radno mjesto komunalni djelatnik-domar po provedenom testiranju znanja. Pod točkom 2. dnevnog reda, vezano za prijem u službu na radnom mjestu višeg stručnog suradnika za pripremu i vođenje projekata i javnu nabavu, predsjednik Povjerenstva za provedbu natječaja, dužnosnik Ivan Šmit, prije bilo kakve rasprave istaknuo je da da se izuzima se od svakog, pa i posrednog, oblika sudjelovanja u provedbi postupka javnog natječaja, s obzirom da je prijavitelj ………………. njegov kum, dakle osoba povezana s njim kao dužnosnikom te da se u cilju zaštite vlastite vjerodostojnosti te očuvanja povjerenja građana u tijela javne vlasti, kao i otklanjanja svake sumnje da je koristio dužnost općinskog načelnika za probitak povezane osobe, izuzima od daljnjeg postupka javnog natječaja. Povjerenstvo za provedbu natječaja odlučilo je da će se o točki 2. dnevnog reda raspravljati na sjednici novoosnovanog Povjerenstva.

Nadalje, utvrđeno je da je dana 6. svibnja 2019.g. pročelnica JUO Općine Nova Kapela donijela Odluku o izmjeni Odluke o imenovanju Povjerenstva za provedbu natječaja za prijem u službu višeg stručnog suradnika za pripremu i vođenje projekata i javnu nabavu - 1 izvršitelj i komunalnog djelatnika domara Općine Nova Kapela - 2 izvršitelja, KLASA: 112-01/19-01/01, URBROJ: 2178/20-01-01-19-12. Ovom odlukom, umjesto dužnosnika Ivana Šmita, predsjednikom Povjerenstva za provedbu natječaja imenovan je ……………...

Nadalje, izvršen je uvid u zapisnik sa sastanka Povjerenstva za provedbu natječaja za prijem u službu održanog 9. svibnja 2019.g., kojem je sastanku predsjedavao navedeni novo imenovani predsjednik. Vezano za javni natječaj za prijem na rano mjesto vezano za prijem u službu na radnom mjestu višeg stručnog suradnika za pripremu i vođenje projekata i javnu nabavu, na ovom je sastanku konstatiran prethodno zauzet stav Ministarstva uprave da ukoliko je osoba koja je prijavljena u HZMO-u na radno mjesto nižeg ili višeg stupnja obrazovanja od onog kojeg stvarno ima, a koji je formalni uvjet iz javnog natječaja, radno iskustvo na odgovarajućim poslovima može se utvrditi na temelju drugih dokaza, kao npr. Ugovora o radu, rješenja na radno mjesto i sl.

Na temelju ovog stava Povjerenstvo za provedbu natječaja na ovom sastanku utvrdilo je da je potvrda prethodnog poslodavca kandidata ………………. odgovarajući dokaz o radnom iskustvu na odgovarajućim poslovima jer je iz iste vidljivo koju vrstu poslova je kandidat obavljao i koja je stručna sprema bila potreban za tu vrstu poslova.

Povjerenstvo za provedbu natječaja je na sastanku održanom 9. svibnja 2019.g. utvrdilo listu kandidata prijavljenih na Natječaj na radno mjesto viši stručni suradnik za pripremu i vođenje projekata i javnu nabavu koji ispunjavaju formalne uvjete propisane natječajem koju čini jedan navedeni kandidat te je odredilo pozvanje na prethodnu provjeru znanja i sposobnosti.

Nadalje, izvršen je uvid u zapisnik sa sastanka Povjerenstva za provedbu natječaja za prijem u službu održanog 13. svibnja 2019.g., kojem je sastanku predsjedavao navedeni novo imenovani predsjednik ……….. Na ovom sastanku utvrđeno je kandidat ……………….. iz općeg dijela testiranja ostvario .. bodova, a iz posebnog dijela testiranja .. bodova, odnosno vidljivo je da je iz oba dijela ostvario više od 50% bodova od mogućih 10 te je određeno održavanje usmenog testiranja.

Nadalje, izvršen je uvid u zapisnik sa sastanka Povjerenstva za provedbu natječaja za prijem u službu održanog 17. svibnja 2019.g. U ovom zapisniku navedeno je 10 usmenih pitanja koja su postavljena navedenom kandidatu te je konstatirano da je kandidat odgovorio na sva pitanja osim jednog te je konačno utvrđeno da je kandidat ………………. ostvario ukupno .. boda na pismenom i usmenom testiranju znanja i isti kandidat je utvrđen kao jedini na rang listi kandidata za radno mjesto viši stručni suradnik za pripremu i vođenje projekata i javnu nabavu.

Konačno, izvršen je uvid i u dostavljeno mišljenje Ministarstva uprave, KLASA: 112-02/19-01/402, URBROJ: 515-03-01-02/3-19-2 OD 24. svibnja 2019.g., dano na zahtjev Općine Nova Kapela, u kojem se u bitnom navodi da je stav Ministarstva uprave da, ukoliko je osoba koja je prijavljena u HZMO-u na radno mjesto nižeg ili višeg stupnja obrazovanja od onoga kojeg stvarno ima, a koji je formalni uvjet iz javnog natječaja, radno iskustvo na odgovarajućim poslovima može utvrditi na temelju drugih dokaza, kao npr. Ugovora o radu, rješenja o rasporedu na radno mjesto i sl., bio donesen vezano na utvrđivanje radnog iskustva u smislu Zakona o državnim službenicima, a da nema zapreke da se isto tumačenje primijeni i u odnosu na utvrđivanje radnog iskustva u smislu Zakona o službenicima i namještenicima u lokalnoj i područnoj (regionalnoj) samoupravi.

Povjerenstvo napominje da se osnovano može smatrati da se dužnosnik Ivan Šmit u obavljanju poslova iz nadležnosti Povjerenstva za provedbu predmetnog natječaja, kao predsjednik toga povjerenstva, našao u situaciji sukoba interesa u pogledu kandidata kojem je vjenčani kum odnosno s kojim je interesno povezana osoba. Pritom je potrebno istaknuti da zbog ove situacije povezanoj osobi dužnosnika, nije zabranjeno ili onemogućeno da kao i drugi građani ostvaruje ustavno pravo na jednak pristup javnim službama odnosno da se kandidira na predmetnom natječaju, ali je dužnosnik dužan, sukladno članku 6. stavku 4. ZSSI-a, istu situaciju razriješiti.

Na temelju uvida u gore navedene podatke i dokumentaciju Povjerenstvo je zaključilo da je dužnosnik nakon utvrđenja da je povezana osoba kandidat na predmetnom javnom natječaju, na idućem sastanku Povjerenstva za provedbu natječaja otklonio svoje daljnje sudjelovanje u radu toga povjerenstva, a da je u daljnjem tijeku natječaja, od strane Povjerenstva za provedbu natječaja kojem više nije predsjedao dužnosnik, konačno utvrđeno da predmetni kandidat ispunjava formalne uvjete natječaja i provedeno testiranje znanja toga kandidata i konačno utvrđen njegov rezultat u javnom natječaju. Opisanim izuzimanjem dužnosnik je razriješio situaciju sukoba interesa u kojoj se našao.

Pritom je Povjerenstvo imalo u vidu da je u konkretnom slučaju potreba za ovim radnim mjestom utvrđena od strane pročelnice JUO te da, sukladno proceduri javnog natječaja propisanoj u citiranim odredbama Zakona o službenicima i namještenicima u lokalnoj i područnoj (regionalnoj) samoupravi, pročelnica JUO nadležna donijeti odluku kojom se navedeni kandidat prima u službu i kojima se regulira njegov radni odnosno službenički status.

Stoga Povjerenstvo zaključuje da je, sukladno odredbama ZSSI-a, osoba, kojoj je dužnosnik Ivan Šmit vjenčani kum, mogla osobno sudjelovati u javnom natječaju za prijam u službu u JUO Općine Nova Kapela, za mjesto višeg stručnog suradnika za pripremu i vođenje projekata za javnu nabavu te da nema zapreke da, kao jedini prijavljeni kandidat, ukoliko ispunjava sve uvjete natječaja, bude primljen u službu na navedenom mjestu na temelju rješenja koje donosi pročelnik JUO, s obzirom da se dužnosnik nakon prijave istog kandidata izuzeo iz daljnjeg sudjelovanja u predmetnom javnom natječaju.

Međutim, Povjerenstvo ima u vidu da bi se, neovisno o provedenom javnom natječaju sukladno relevantnim propisima, u javnosti mogao steći dojam da je dužnosnik utjecao na zapošljavanje osobe kojoj je vjenčani kum ukoliko ta okolnost zapošljavanja osobe povezane s dužnosnikom ne bi bila transparentno i pravovremeno učinjena dostupnom javnosti.

Ujedno, Povjerenstvo ima u vidu da je, u okviru nadležnosti općinskog načelnika kao osobe koja je odgovorna za djelovanje upravnih tijela općine i kao predlagatelja proračuna općine, moguće da će donositi odluke koje će izravno ili posredno imati za posljedicu eventualne promjene u statusu ili materijalnim pravima radnog mjesta na kojem će biti zaposlena predmetna osoba s kojom je interesno povezan.

Stoga Povjerenstvo upućuje dužnosnika da, u cilju učinkovitog izbjegavanja sukoba interesa, očuvanja integriteta i vjerodostojnosti dužnosnika te otklanjanja svake sumnje da je položaj dužnosnika na bilo koji način iskoristio radi ostvarivanja privatnih interesa povezane osobe, da o eventualnom prijemu osobe kojoj je vjenčani kum u službu u upravnom tijelu Općine Nova Kapela obavijesti Općinsko vijeće te javnost putem službene mrežne stranice Općine te da se, u slučaju potrebe donošenja odluka ili provođenja radnji iz djelokruga općinskog načelnika, a koje utječu na radni status i materijalna prava njegova kuma, izuzme od takvih odluka i radnji te iste povjeri svojem zamjeniku.

Pritom se dužnosnik upućuje da sukladno članku 43. stavku 2. Zakona o lokalnoj i područnoj (regionalnoj) samoupravi, općinski načelnik može svom zamjeniku povjeriti poslove iz svoje nadležnosti.

Slijedom navedenog, Povjerenstvo je dalo mišljenje kao u izreci.

PREDSJEDNICA POVJERENSTVA

Nataša Novaković, dipl.iur.

Dostaviti:

1. Dužnosnik Ivan Šmit, elektroničkom dostavom

2. Objava na internetskoj stranici Povjerenstva

3. Pismohrana